คลังโชว์หนี้สาธารณะลด 3.5 หมื่นล.
สำนักบริหารหนี้สาธารณะ เผยหนี้สาธารณะเดือนก.ย.ลดลง 3.59 หมื่นล้านบาท
18 พ.ย. 2553

สำนักบริหารหนี้สาธารณะ เผยหนี้สาธารณะเดือนก.ย.ลดลง 3.59 หมื่นล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ วันที่ 30 ก.ย.53 มีจำนวน 4.23 ล้านล้านบาท หรือคิดเป็น 42.30% ของผลิตภัณฑ์มวลรวมในประเทศ (จีดีพี) เมื่อเปรียบเทียบกับเดือนก่อนหน้า หนี้สาธารณะลดลง 3.59 หมื่นล้านบาท โดยหนี้ที่รัฐบาลกู้โดยตรง ลดลง 2.6 หมื่นล้านบาท หนี้รัฐวิสาหกิจลดลง 6,275 ล้านบาท และหนี้รัฐวิสาหกิจที่เป็นสถาบันการเงิน ลดลง 4,151 ล้านบาท สำหรับหนี้กองทุนเพื่อการฟื้นฟูฯ เพิ่มขึ้น 489 ล้านบาท
ทั้งนี้ หนี้สาธารณะลดลงเ้ป็นเดือนแรกในรอบ 5 เดือน จากที่ 4 เดือนก่อนหน้่านี้ หนี้สาธารณะเพิ่มขึ้นทุกเดือน จากการกู้เพื่อชดเชยการขาดดุล และกู้โครงการไทยเข็มแข็งเพื่อกระตุ้นเศรษฐกิจ
นายจักรกฤศฏิ์ กล่าวว่า หนี้สาธารณะดังกล่าวเป็นหนี้ที่รัฐบาลกู้โดยตรง 2,907,482 ล้านบาท หนี้รัฐวิสาหกิจที่ไม่เป็นสถาบันการเงิน 1,083,982 ล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 177,179 ล้านบาท และหนี้กองทุนเพื่อการฟื้นฟูและพัฒนาระบบสถาบันการเงิน 62,100 ล้านบาท